"שבת שלום חברים אהובים" כך כתבה עשרים דקות לפני שנרצחה הדס מלכא לחבריה בקבוצת הפייסבוק. מלכא צירפה לברכה גם תמונות סלפי של עצמה מחייכת בשער שכם. עשרים דקות אחר כך אירע הפיגוע בשער שכם, בו נרצחה הדס.

מלכא החלה את שירותה בחיל הים, אך נאבקה כדי לעבור לשרת במשמרת הגבול, שם הרגישה כי תוכל לתרום יותר למדינה. דודה, יעקב אבוטבול, סיפר: "היא לא רצתה להיות בחיל הים, היא רצתה שרות משמעותי, היא רצתה לתרום. היא הייתה פטריוטית שאין דברים כאלה".

הדס הותירה אחריה הורים, שלוש אחיות ושני אחים. היא תובא למנוחות הלילה ב-00:30 בבית העלמין באשדוד. דודה הוסיף וסיפר: "הצבא הייתה תקופת הפריחה של הדס. הדגל של המדינה סימן בשבילה הרבה". כשהיא רצתה לעבור למג"ב, הייתי אומר לה, 'עוד פעם טירונות?', והיא ענתה: 'שווה לי'. היא תמיד קיבלה את השונה, עזרה, התנדבה בבית הספר. היא הייתה מגיעה הביתה מהצבא עם חיוך, אף פעם לא התלוננה".

בהודעת מג"ב שפורסמה אמש לאחר הפיגוע נמסר כי רס"ר מלכא "נאבקה במשך מספר שניות עם המחבל שדקר אותה כמה פעמים תוך שהיא מנסה לשלוף את נשקה. הלוחמים שהבחינו במתרחש ירו לעבר המחבל, ירי שהביא למותו".

לאחר שירות הקבע עבדה מלכא כמה חודשים בנמל אשדוד, אבל אז הוצע לה לחזור לקבע, והיא הסכימה ושבה למג"ב לפני כשנה ושלושה חודשים. לאחרונה ביקשה לסיים את השירות והתחילה קורס מדריכי כושר בווינגייט בכוונה לעסוק בתחום לאחר שחרורה.